<classify> RAIA 87 wa China wamekamatwa katika mgodi wa dhahabu wa Eagle Bland Investment eneo la Nyamahuna katika kijiji cha Magenge, wilayani Geita wakifanya kazi bila kibali ikiwamo za upishi ambazo zingeweza kufanywa na wazawa wasiohitaji taaluma.Wachina hao walikamatwa juzi katika msako wa kushtukiza uliofanywa na Kamati ya Ulinzi na Usalama ya Mkoa wa Geita ikiongozwa na mkuu wa mkoa huo, Robert Gabriel. Walikamatwa katika mgodi huo baada ya kubainika kuishi nchini na kufanya kazi bila ya kuwa na vibali vya kuishi na kufanya kazi nchini. Mwaka jana pia Wachina 50 walikamatwa katika mgodi huo wakidaiwa kuwapo nchini bila ya vibali cha kufanyakazi.Akizungumza baada ya kukamatwa kwa Wachina hao, Gabriel alisema haiwezekani kwa wageni kuingia ubia na Watanzania ambao ndio wanaomiliki wa mgodi huo na kufanya nao kazi kinyume cha sheria na taratibu na kuwaachia wanufaike zaidi bila udhibiti japokuwa wawekezaji wanahitajika nchini.Aliagiza kuanzia sasa mikataba yote ya kazi ya uchimbaji madini kati ya wazawa na wageni itabidi ifanyike kwa kusimawiwa na wanasheria ili kulinda haki na maslahi ya pande zote mbili na kwa kuzingatia uendeshaji sekta hiyo kwa mujibu wa sheria.Kwa upande wake, Msanifu wa Migodi Mkoa wa Geita, Ramadhani Mchalu, alisema kazi walizokuwa wakifanya Wachina hao zinastahili kufanywa na wazawa, kwani hazihitaji weledi wa kitalaamu zikiwamo za upishi, fundi bomba, uunganishaji vyuma na umeme na ujenzi kwa kiwango cha fundi mchundo.  <topic>: kitaifa 